בס"ד
דרוש לפורים

משנה באבות פרק ו' משנה ו': "הא למדת כל האומר דבר בשם אומרו מביא גאלה לעולם, שנאמר, ותאמר אסתר למלך בשם מרדכי".
המשנה פה לא אומרת בשם מי המימרא למרות שכל האומר דבר בשם אומרו מביא גאולה לעולם.
לעומת זאת הגמרא במסכת מגילה דף ט"ו: כן מזכירה את בעל המימרא:" ואמר ר''א אמר רבי חנינא כל האומר דבר בשם אומרו מביא גאולה לעולם שנאמר ותאמר אסתר למלך בשם מרדכי".

אם כך נראה שהמשנה שלא הזכירה מי הוא בעל המימרא לא רצתה להביא גאולה לעולם, לעומת הגמרא שכן הביאה את שמו של בעל המימרא הלא הוא ר' אלעזר בשם רבי חנינא (גאולה כפולה, גם הגמרא אומרת בשם מי זה וגם האומר אומר בשם מי הוא שמע את זה)כל זה היה הקדמה לדרוש שאמר לי אביחי אביעזר, וכי איך זה קשור לדרוש? הקשר הוא שאביחי לא אמר לי בשם מי הוא שמע את הדרוש הזה, כנראה הוא חשב כמו המשנה במסכת אבות שלא רוצה להביא גאולה לעולם.
אחרי הקדמה כזאת נאמר את הדרוש אשר שמעתי מאביחי: אומר השיר:"את המן תלו על עץ גבוה את ויזתא על הציץ" (אמנם יש גורסים את ויזתא על עציץ אבל זה לא יכול להיות שהרי ויזתא היה מאד שמן והעציץ היה נשבר) אם כן נשאלת השאלה ויזתא עשה על הציץ הקדוש שנמצא על מצחו של הכהן הגדול.

בשביל לתרץ קושיא זו נקשה קושיא אחרת, כתוב במסכת יומא פעמים פעם אחת בפרק ג' משנה ח' ופעם שניה בפרק ד' משנה ב': "בא לו אצל פרעה ופרעה היה עומד בין האולם ולמזבח"(אמנם יש גורסים בא לו אצל פרו כלומר הפר שלו אבל אם כן למה צריך פעמים אלא יש לומר שפעם אחת בשביל פרו ופעם אחת בשביל פרעה) נשאלת השאלה מה פרעה עשה ביום הכי קדוש בשנה ביום הכפורים בבית המקדש.
עכשיו נתרץ, שככל הנראה היה בבית המקדש חדר שבו הכניסו את כל הרשעים, וכשרצו לעשות מהם צחוק (ככל הנראה זה היה בפורים, כידוע בכל הדרושים ההשוואה בין פורים ליום הכפורים "כפורים  כפורים" (הראשון פירושו יום כפור והשני פירושו כמו פורים) אז הוציאו אותם, את ויזתא תלו על הציץ את פרעה זרקו בין האולם ולמזבח, כמובן כשראשו לדרום ופניו למערב כמו שאומרת שם המשנה, וראיה לדרוש הוא שכתוב בתוספתא יומא פרק ב' משנה י"ג (ועוד מקומות)"צנצנת המן וצלוחית של שמן המשחה ומקלו של אהרן שקדיה ופרחיה וארגז שהשיבו פלשתים כבוד לאלהי ישראל היו כולם בבית קדש הקדשים" רואים שגם את המן הרשע שמו במקום הכי קדוש בבית המקדש בקדש הקדשים, ומסתמא היו עוד כהנה וכהנה רשעים שעוד לא מצאנו אותם נזכרים.

נ. ב. אחרי חתימת הדרוש התברר לי שהסיבה שאביחי לא אמר דבר בשם אומרו זה מאותה סיבה שאני לא אמרתי בהתחלה דבר בשם אמרו כלומר שהוא המציא את הדרוש.
